ועדת החוקה, חוק ומשפט, כנסת 16, פרוטוקול מספר 148, 2004-01-26 12:30

אברהם רביץ: אני מבקש לפתוח את ישיבת ועדת החוקה, חוק ומשפט.

אברהם רביץ: אני רוצה לשאול שאלה אחת בעיקר.

אברהם רביץ: מה כואב לכם שחברות רשומות באיזה תיקייה, שאפשר להעביר את זה היום למיקרופילם?

אברהם רביץ: אתם, גם אין לכם כנראה את הכלים, בפועל לא בדקתם אם החברה הבלתי פעילה הזאת, האם היא מייצגת משהו בכלל?

אברהם רביץ: יכול בהחלט להיות שהחברה איננה פעילה, אתם לא נפגשים בה, לא בדוחות שהם חייבים, בכל מקרה, להגיש, אבל הם לא מגישים, ויש חברת גוש-חלקה שהפכה להיות לבית משותף והיא מייצגת נכסים, אבל הם לא מגיעים אליכם בכלל.

אברהם רביץ: חברה זאת אישיות משפטית, ואתם מוחקים אותה.

אברהם רביץ: אתם נותנים את כל האפשרויות, ואתם תפנו ודאי במכתבים וכן הלאה, אבל, כעובדה, אנחנו יודעים שאנחנו מתעסקים עם חברות כאלה שאין אף אחד שעונה על מכתבים שלכם במשך שנים.

אברהם רביץ: אם הוא היה עונה, הוא היה אצלכם איכשהו.

אברהם רביץ: אני נמצא היום בכמה ועדות, להבדיל, בוועדות שעוסקות בנכסי נספי השואה, ואל תשאלו איזה צרות יש על עצם העובדה שאין זהות.

אברהם רביץ: אין שום דבר, רשמו את זה בכל מיני צורות ומחקו, והגיע ביום מן הימים מן המינהל, אבל עוד לפני המינהל.

אברהם רביץ: למה אנחנו צריכים לעשות דבר שאולי יכול לפגוע במספר אזרחים לא מבוטל?

מרים אילני: אני חושבת שאדוני עולה על בעיה שהיתה עוד לפני חוק החברות, והתקנות האלה באות בעצם להסדיר את זה.

מרים אילני: מה שקרה, שלפני חוק החברות היתה סמכות לרשם החברות למחוק חברות שהפסיקו את הפעילות שלהן.

אברהם רביץ: מה היו האינדיקציות שלו למחיקה?

מרים אילני: אי-תשלום אגרות ואי-הגשת דוחות.

אלישע צידון: כאשר היה לרשם יסוד להניח שהחברה איננה פעילה, רשאי היה לשאול אותה על כך.

אלישע צידון: הרשם קבע לעצמו כמה אינדיקטורים לגבי מהי חברה פעילה או לא.

אלישע צידון: למשל, חברה שבמשך שנתיים לא הגישה דוחות שנתיים, חברה שבמשך שנתיים לא שילמה אגרה שנתית, חברה שלא דיווחה על כתובת משרדה הרשום – אלה היו אינדיקטורים מספיקים כדי לפנות אליה ולשאול אותה מה קורה אתה.

אלישע צידון: מכאן היה מתחיל להתגלגל הליך המחיקה, שהיה מפורט בתעודה.

אלישע צידון: זה הליך לא פשוט.

אלישע צידון: מכתב ראשון רגיל, מכתב שני בדואר רשום, פרסום בילקוט הפרסומים, המתנה של שלושה חודשים, ומשלא באה כל תגובה, החברה היתה מחוסלת.

אברהם רביץ: מה קורה אם חברות כאלה, שבא יהודי אמריקני, ורכש כאן נכסים, ואמרו לו שיותר טוב שלא יעשה את זה על שמו, מכל מיני סיבות, שיפתח חברה ויעשה על שם החברה, והאיש נסע לו, הוא יחזור לכאן אחרי 20 שנה.

אברהם רביץ: בינתיים ביטלו לו את החברה.

אלישע צידון: ניתן תמיד להחיות את החברה.

מרים אילני: אני רוצה להבהיר שהסמכות הזאת בטלה בגלל הבעיות שאדוני מעלה למחוק חברה.

אברהם רביץ: מה התחליף שעשיתם?

מרים אילני: אין תחליף, אי-אפשר למחוק חברה.

מרים אילני: מכיוון שאי-אפשר למחוק חברה, החברות האלה, למרות שהן לא פעילות, הן ממשיכות לצבור אגרות ועוד אגרות.

מרים אילני: למשל, חברת גוש-חלקה, שהיא בעצם סתם בית משותף, היא ממשיכה לצבור אגרות, ואין סיבה לזה.

אברהם רביץ: אתם מציעים להם לעשות את הדבר ההגיוני.

מרים אילני: אנחנו אומרים שאם חברה רוצה להימחק, שתעשה את זה בדרך מסודרת, ויהיה לה פטור מאגרות.

אברהם רביץ: זאת אומרת, הזהות המשפטית הזאת ממשיכה להתקיים, כאשר שובל של קנסות מזדנב מאחוריה.

אלישע צידון: כל עוד היא לא חוסלה כדין, חלים עליה כל החובות של חוק החברות.

אברהם רביץ: אם כך, הכול לטובה.

מרים אילני: זה לטובה, כי אנשים אמרו שהם רוצים להתפרק מרצון, אבל יש להם עכשיו שובל של אגרות.

מרים אילני: אמרנו שחברה שלא מקבלת שירותים מהרשם, כי היא הפסיקה את פעילותה- - -

אברהם רביץ: מהפרוטוקול שקראתי עלתה אצלי שאלה.

אברהם רביץ: ראיתי שלא אתם הבאתם את זה לפנינו, אלא רשף חן הציע את זה במין אמירת אגב, ואז זה הפך להיות אישיו, הסיפור של ה-6,000 שקלים.

אברהם רביץ: אתם אמרתם שנמחק, וזהו.

אברהם רביץ: הוא זרק לחלל האוויר 6,000 שקלים, ונסים זאב עשה אתו ויכוח על 3,000 שקלים.

מרים אילני: לא, זה עניין אחר.

מרים אילני: בעקבות כך שהסמכות לביטול למחיקת החברה בטלה, בא רשם החברות, אלישע צידון, ואמר לנו: עכשיו אין לי סנקציה כנגד החברות האלה.

מרים אילני: הן לא משלמות לו אגרות, הוא מחק אותן, הן באו, שילמו את האגרות, והוא החיה אותן, והיום אין לו סמכות למחוק.

מרים אילני: הוא שאל מה לעשות, ואז תיקנו את חוק החברות, שאיפשר לנו להטיל עליהן עיצום כספי.

אברהם רביץ: מתי אתם תטילו את זה?

אלישע צידון: אנחנו שולים הודעה אגרה שנתית על תשלום במועד.

אברהם רביץ: כמה זה?

אלישע צידון: 935 שקלים.

אלישע צידון: בתחילת חודש ינואר שלחנו ל-209,000 חברות, ובין השאר גם כתבנו על ההודעה, שאם החברה לא תשלם את האגרה הפרטית היא צפויה להטלת עיצום כספי.

אלישע צידון: בעוד חודש או חודשיים, כאשר אני אבדוק ואראה מי מהחברות לא שילמה, אני אתחיל להטיל עליהן עיצום כספי.

אברהם רביץ: הוא לא קשור למחיקה.

אלישע צידון: לא.

אלישע צידון: זה קשור לכיבוד החוק.

מרים אילני: היינו צריכים את זה עכשיו יותר מתמיד, משום שאין סמכות מחיקה, ואנשים לא משלמים אגרות.

אברהם רביץ: זאת היתה רק הערה לאחר שפיכת כוס החלב.

מרים אילני: כתוצאה מהתיקון שהטלנו עיצומים כספיים על אי-תשלום אגרות, התקנות האלה מאוד נחוצות, כי החברות הלא פעילות האלה, עכשיו, חוץ מאגרות שיש להם, יהיו להן גם עיצומים כספיים, שהן לא משלמות כל השנים האלה, ולכן חשוב מאוד לתת את ההקלה.

אברהם רביץ: אם הן באות עכשיו, לא יהיה להן- - -

אלישע צידון: זה תמריץ לחברות לא פעילות להתפרק.

אברהם רביץ: אני גר בבית משותף, אני אפילו לא יודע אם זה חברה או לא חברה, אני סורק את השכנים שיש לי, הם יהודים מבוגרים, אף פעם בחיים שלהם הם לא התנגשו עם מס הכנסה.

אברהם רביץ: האם המטלות שאתם מטילים לא כבדות מדי?

אברהם רביץ: האם לא מספיק שהוא יצהיר?

מרים אילני: זה מאוד בעייתי, הצהרה.

מרים אילני: זה לא מספיק, כי אפשר לשקר.

מרים אילני: וחשוב לנו שהפטור יהיה מהרגע שהחברה הפסיקה את הפעילות שלה.

מרים אילני: אדוני, בקשר לחברת בית משותף אין דרישה כזאת.

אברהם רביץ: יש בגוש-חלקה.

מרים אילני: בגוש-חלקה – כן.

אברהם רביץ: אני מבין שהצלבה עם מס-הכנסה ועם מע"מ, יש בה קושי בגלל הסעיף שראינו קודם, שהם לא אמורים למסור לכם אינפורמציה.

אברהם רביץ: למה לא לאשר להם?

מרים אילני: בהקשר הזה של מס-הכנסה כתבנו, שיצטרכו להביא אישור מנציבות מס-הכנסה, כי החברה לא פתחה תיק או סגרה תיק במס-הכנסה.

מרים אילני: אישורים של סגירת התיקים הם נותנים כדבר שבשגרה.

אברהם רביץ: זה היה במידה והוא אכן סגר.

אברהם רביץ: זו פעולה שהוא צריך לעשות.

מרים אילני: אם הוא אף פעם לא פתח, הם לא נותנים אישורים כאלה.

מרים אילני: כאשר פניתי אליהם אתמול, הם עוד לא התארגנו לתת תשובה, לכן, בהקשר הזה, הם ומע"מ ביקשו- - -

אברהם רביץ: הם יכולים לומר: הנ"ל אינו ידוע לנו.

מרים אילני: אז הוא לא יוכל להשתמש בתקנות.

אברהם רביץ: צריך לתת לו פתח.

אברהם רביץ: האמת היא שחברת גוש-חלקה, לא היה להם שום דבר, כי הם לא עשו פעילות, הם קנו את זה לדורות הבאים.

אלישע צידון: חברות גוש-חלקה הוקמו בשנות ה-50 כדי לעקוף את חוק מס שבח, כי לא היה מיסוי על תאגיד במקרקעין, ואז נרשמו כמה עשרות אלפי חברות כאלה, עד שמס-הכנסה עלה על זה.

אברהם רביץ: אני מציע שזאת תהיה פרקטיקה לחיים, הרי אנחנו לא מדברים על בעלי עסקים, הם מאורגנים היטב, אנחנו מדברים על האזרח הפשוט.

אלישע צידון: הבעיה העיקרית היא לא חברות גוש-חלקה, אלא החברות הלא פעילות, שרוב מניינן ובניינן הן חברות רגילות.

אלישע צידון: גברת עליזה כהן פתחה חברה, עורך-הדין אמר לה לפתוח חברה, מזמן היא כבר סגרה אותה במס-הכנסה, אבל לא אצל רשם החברות, ומבחינתי היא ממשיכה להיות חיה ונושמת וצוברת חובות.

אלישע צידון: אנחנו אומרים לה: גברת כהן, תתפרקי מרצון, נוותר לך על החובות מיום שנסגר התיק במס-הכנסה.

קרן ויינשל: היו כמה מילים שהוספו מהנוסח שיש לנו פה.

קרן ויינשל: בסעיף 5(א)(ד) יש כמה שינויים.

קרן ויינשל: שוחחנו על הבעיה שהעלה חבר הכנסת נסים זאב, על חברות בית משותף שהן לא יכולות להתפרק מרצון.

אברהם רביץ: יש חברות בית משותף, והן לא מסוגלות להתפרק, כי דירה אחת עברה ל-20 יורשים.

אלישע צידון: זאת לא המניעה, המניעה היא החובות.

מרים אילני: צריך להבין שחברת בית משותף, כשמעבירים דירה מאחד לשני, ההעברה נעשית גם בטאבו וגם אצל רשם החברות, ולכן אין מצב שאתה לא יודע מי הבעלים של הנכס משום שהעברת את השם במשרדי הטאבו לכן, הבעיה שהועלתה, ממה שביררתי עם עורכי-דין שעוסקים בזה, היא לא קיימת.

מרים אילני: היה ומישהו ייתקל במקרה כזה, אנחנו נבחן אותו לגופו, אבל לתת שיקול דעת לרשם באופן כללי, שחברה אינה יכולה להתפרק, כשאנחנו לא מכירים מקרים כאלה, אנחנו לא רוצים להיכנס לזה.

אברהם רביץ: אני מסכים אתך.

אברהם רביץ: אני מעמיד להצבעה את תקנות החברות (אגרות) (תיקון), התשס"ג-2003, גם פה אני מצביע והתקנות יתקבלו "פה אחד".

אברהם רביץ: הצבעה בעד – 1 נגד – אין תקנות החברות (אגרות) (תיקון), התשס"ג-2003 אושרו, בכפוף לסיכומים

מרים אילני: בכפוף להערות, אם יהיו, של מס-הכנסה ומע"מ, ואז נחזיר את התקנות.

אברהם רביץ: אני מאוד מודה לכם.